次韻張秀才題汪叔量挹秀亭  其一
作者：陳造
朝代：宋

paragraphs: 清江如玦山如環，主人胸次自江山。
寰中秀氣困豪取，著亭杳靄空濛間。
碧浪明邊帆影遠，暖風香裏林花晚。
市聲隠地了不聞，貪看霏煙抹層巘。
青山隠吏鬚已霜，带寬未用憐東陽。
每來亭上小箕踞，傲睨山色挹江光。
一樽從君多暇日，更誦清詩綠人髮。
絕勝九衢塵霧中，金印纍纍客牢石。